దేశీయ బ్యాంకింగ్‌ రంగంలోకి రోబోలు
- తొలిసారిగా ఐసీఐసీఐలో సేవలు షురూ
- 200-500 సేవలు మర యంత్రాల చేతుల్లోకి
-  నిరుద్యోగం మరింత పెరుగుతంది: నిపుణులు
నవతెలంగాణ, వాణిజ్య విభాగం: దేశీయ బ్యాంకింగ్‌ రంగంలోకి రోబోలు అడుగుపెట్టాయి. భారత్‌లో రెండో అతిపెద్ద బ్యాంకింగ్‌ సంస్థ ఐసీఐసీఐ బ్యాంక్‌ తొలిసారిగా తమ బ్యాంకింగ్‌ సేవల నిమిత్తం 'సాఫ్ట్‌వేర్‌ రోబో'టిక్స్‌ను అందుబాటులోకి తీసుకు వచ్చింది. ముంబయిలో జరిగిన ఒక కార్యక్రమంలో బ్యాంక్‌ సీఈవో, ఎండీ చందా కొచ్చర్‌ ఈ రోబో సేవలకు శ్రీకారం చుట్టారు. ప్రపంచ వ్యాప్తంగా ఇప్పటికే పలు బ్యాంకుల్లో ఖాతాదారుల సేవల నిమిత్తం రోబోలను ఉపయోగిస్తుండడం తెలిసిందే. ఇప్పుడు తొలిసారిగా ఐసీఐసీఐ బ్యాంక్‌ మన దేశంలో వీటిని ప్రవేశపెట్టడం విశేషం. ఈ కార్యక్రమంలో చందా కొచ్చర్‌ మాట్లాడుతూ దాదాపు 200 రకాల వ్యాపార నిర్వహణ బ్యాంకింగ్‌ సేవలను నిర్వహించేలా ఈ 'సాఫ్ట్‌వేర్‌ రోబో'టిక్స్‌ను ఐసీఐసీఐలో ప్రవేశపెడుతున్నట్లుగా తెలిపారు. రానున్న రోజుల్లో వీటిని 500లకు పెంచనున్నట్లుగా వివరించారు. వీటి ద్వారా దాదాపు రోజు 10 లక్షల లావాదేవీలు జరిపేందుకు వీలు పడుతుందని ఆమె అన్నారు. రోబోల రాకతో ఖాతాదారులకు సేవలందించే సమయం కూడా గరిష్టంగా 60 శాతం వరకు ఆదా అవుతుందని అన్నారు. నూటికి నూరు శాతం కచ్చితత్వంతో ఈ రోబోలు సేవలందిస్తున్నట్లుగా ఆమె తెలిపారు. రానున్న కాలంలో వీటి సంఖ్యను మరింతగా పెంచనున్నట్లుగా ఆమె వివరించారు.
రోబోలు నిర్వహించనున్న బ్యాంకింగ్‌ సేవల్లో కొన్ని...
బ్యాంకింగ్‌ రంగంలోకి తీసుకు వచ్చిన 'సాఫ్ట్‌వేర్‌ రోబో'టిక్స్‌ను ఫిక్స్‌డ్‌ డిపాజిట్‌ వ్యవహారాలు, ఏటీఎం యంత్రాల కార్యకలాపాలు వాటి రీకన్సిలేషన్‌, ఏటీఎంలు తిరస్కరించిన లావాదేవీలకు సంబంధించిన సమాచారం అందజేత, ఏటీఎంల వాడకంలో ఎదురైన సమస్యల పరిష్కారం, ఈ-జర్నల్‌ తో పాటు ఖాతాలలో పన్ను మినహాయింపులపై వినియోగదారులకు సూచనలు చేయడం సేవలను నిమిషాలలో నిర్వహించనున్నాయి. వీటితో పాటు అడ్రస్‌ చేంజ్‌, ఐటీ పాన్‌ కార్డు, ఆధార్‌ కార్డులను సరిపోల్చడం, ఐఆర్‌సీటీసీ టికెట్‌ డబ్బుల రిఫండ్‌, బ్యాంకింగ్‌ చార్జీల పై వచ్చే ఫిర్యాదులు, కొరియర్‌తో సమీకృత సేవలు, డెబిట్‌, క్రెడిట్‌ కార్డులు, చెక్‌ బుక్‌, పిన్‌ నంబర్లు ఖాతాదారులకు వీలైనంత తక్కువ సమయంలో డెలివరీ వంటి కార్యకాలపాలను ఈ రోబోలే నిర్వహించనున్నాయి. ఆటోమేషన్‌కు వీలు కాని విభాగాల్లో సాఫ్ట్‌వేర్‌ రోబోల సేవలను అందుబాటులోకి తీసుకు వచ్చినట్లుగా బ్యాంకింగ్‌ వర్గాలు చెబుతున్నాయి. దీంతో బ్యాంకు ఉద్యోగులు చిన్నచిన్న వ్యవహారాలపై సమయం వృథా చేసుకోకుండా.. విలువ ఆధారిత సేవలపై దృష్టి సారించేందుకు వీలు పడుతుందని ఐసీఐసీఐ తెలిపింది.
నిరుద్యోగులలో ఆందోళన...
ఐసీఐసీఐ బ్యాంక్‌తో మొదలైన 'సాఫ్ట్‌వేర్‌ రోబో'టిక్స్‌ను యాంత్రీకరణ ప్రక్రియ రానున్న రోజుల్లో ఇతర బ్యాంకులకు విస్తరించే అవకాశం ఉన్నట్లు నిరుద్యోగులు ఆందోళన చెందుతున్నారు. ఇదే గనుక జరిగితే బ్యాంకింగ్‌ రంగంలో కొలువులపై కోటి ఆశలతో ఉన్న తమ జీవితాలు అంధకారమయమవుతాయని వారు ఆవేదన వ్యక్తం చేస్తున్నారు. రోబోల రాకతో బ్యాంకింగ్‌ రంగంలో ఉపాధి అవకాశాలు తగ్గనున్నాయని నిపుణులు సైతం ఆందోశన వ్యక్తం చేస్తున్నారు. దీని వల్ల రానున్న రోజుల్లో బ్యాంకులు కొత్త వారిని ఉద్యోగాలలోకి తీసుకొనే ప్రక్రియను తగ్గించే అవకాశం ఉందని వారంటున్నారు. ఫలితంగా దేశంలో నిరుద్యోగం మరింత పెరిగే అవకాశం లేకపోలేదని ఆవేదన వ్యక్తం చేస్తున్నారు.
మీ స్నేహితులకు రికమెండ్ చెయ్యండి